SAS Liga-klubben AaB havde set frem til kampene i Royal League. De kunne gøre nordjyderne skarpe til UEFA Cup-kampene i december.

AaB havde set frem til at spille Royal League i dette efterår. Meldingen om, at den skandinaviske fodboldturnering er aflyst og tidligst vil blive spillet til februar, blev derfor ikke modtaget med glæde hos sportsdirektør Lynge Jakobsen. Nu må den nordjyske klub ud at arrangere en træningskamp for at være skarpe til kampene i UEFA Cuppen. - Det er lidt småtræls, for vi kunne godt have brugt en kamp eller to i de pauser, der er imellem vores kampe i UEFA Cuppen, men det får vi ikke, og så må vi finde en anden modstander, siger Lynge Jakobsen. Selv om sportsdirektøren ærgrer sig, så mener han ikke, at nordjydernes chancer i Europa er blevet svækket med Royal League-aflysningen. - Vi skal nok finde en anden modstander. Der er jo andre hold i Norden, der er i samme situation lige nu, blandt andet FC København. De skal jo også spille gruppespil, så det kan være, at vi kan finde ud af at gifte os i en kamp, forklarer Lynge Jakobsen. AaB møder spanske Getafe på Aalborg Stadion den 6. december, mens Hapoel Tel Aviv venter i Israel den 19. december. Og Lynge Jakobsen havde gerne set, at nordjyderne kunne møde et hold i mellem de to kampe, hvor der stod noget på spil. - Vi har jo ikke noget at spille om. Det ville have været godt med en skarp kamp, men hvis FCK og AaB kunne finde ud af at lave noget, så vil det blive en skarp kamp, for vi er jo i samme situation, forklarer sportsdirektøren, som krydser fingre for, at Royal League kan genoplives til februar. - Der er ingen tvivl om, at de danske hold gerne ser, at Royal League fortsætter, så vi må håbe, at de finder frem til en løsning, siger Lynge Jakobsen.